SA man in Aus vas vir 'dwelmsmokkelary' | Maroela Media
Die dwelms is versteek in die basis van 'n houtkrat wat van Suid-Afrika na Australië verskeep is. (Foto: Nieu-Suid-Wallis-polisie)
'n 45-jarige Suid-Afrikaanse man is agter tralies in Sydney in Australië nadat 68 kg kokaïen met 'n geraamde straatwaarde van R340 miljoen in 'n besending houtmeubels gekry is.
Australiese doeanebeamptes het onraad met die skeepskratte vermoed en dit met X-straaltegnologie gefynkam. Een van die kratte is uitmekaar gehaal en altesame 61 pakkies met wit poeier is daarin gevind. Forensiese toetse het dit as kokaïen aangedui.
Sydney Morning Herald het die man as Paul Shannon Finlayson van Edenvale in Johannesburg geïdentifiseer.
Die Nieu-Suid-Wallis-polisie het in 'n verklaring gesê ondersoekers het ná Finlayson se inhegtenisneming toegeslaan op nog drie persele in Campbelltown, waar hulle op verskeie items beslag gelê het.
Finlayson is aangekla van die besit en invoer van dwelms. Hy het reeds in die hof verskyn, waar sy aansoek om borgtog van die hand gewys is.
Sydney Morning Herald het berig ondersoekers het bevestig Finlayson se inhegtenisneming dui op nuwe bewyse van 'n misdaadsindikaat wat dwelms van Suid-Afrika na Australië smokkel.
Volgens die koerant reis Finlayson al sedert 2016 na en van Australië.
As hy skuldig is hoop ek die Aussies sluit hom lewenslank toe. So 'n mens hoort nie op straat nie. Gelukkig kon hy nie borgtog kry nie want dan was hy "weg". In SA sou sy kamerade 'n miljoen of twee uithaal en hy was vry.
Wonder net hoeveel jare smokkel hy al met kokaien, en dit reg onder ons neuse hier aan die Oosrand, hopelik ondersoek Interpol die saak verder.
Mooi man. Wys jou wat professionele grens beheer is.
Ons moet wakker skrik in die land. Die huidige regering se mense wat terwyl hulle in "ballingskap" was reeds dwelms gesmokkel om aan die gang te bly.